**Втор јавен состанок за 2021г.**

**Слајд\_Програмски и административен надзор врз радиодифузери**

Изминатите три месеци, Агенцијата ги реализираше сите предвидени **програмски и административни надзори** врз радиодифузерите, а сеуште се работи на редовниот надзор врз пет регионални радија за обврските за употреба на јазикот во програмата и за емитуваниот процент на доброволно пријавена домашна музика.

**Редовен програмски и административен надзор** е извршен врз пет радио програмски сервиси на регионално ниво – Роса-АБ, Зона М-1, Урбан ФМ, ЕФ-ЕМ 90.3-СПОРТСКО РАДИО и РФМ, за обврските за објава на импресум, информации коишто треба да се направат достапни до корисниците и објава на знакот за идентификација на радиодифузерот, за почитувањето на правилата за емитување комерцијални комуникации, емитување игри на среќа, користење на телефонски услуги со додадена вредност и телефонско гласање. При надзорот не се констатирани прекршувања.

**Редовен програмски и административен надзор** е извршен врз националните радио програмски сервиси (Антена 5, Канал 77, Метрополис и ЈОН Радио), реализирани во согласност со Годишниот план за програмски надзор за 2021 година. При надзорот не се констатирани прекршувања.

**Редовен програмски надзор** е извршен врз 12 телевизиски програмски сервиси на државно ниво (МРТ, Сител, Канал 5, Телма, Алфа, Алсат-М, 24 Вести, Наша, Сонце, Компани 21-М, Шења и Клан Мацедониа) во однос на годишната обврска за емитување европски аудиовизуелни дела и дела од независни продуценти. Надзорот покажа дека сите радиодифузери ја исполниле оваа обврска во 2020 година.

Врз сите 112 радиодифузери коишто емитуваа програма во 2020 година, извршен е редовен **административен надзор** за да се утврди дали до надлежното регулаторно тело доставиле писмен извештај за спроведување на обврските утврдени во дозволата за радио или ТВ емитување, а особено за спроведувањето на програмскиот концепт, најдоцна до 31 март 2021 година. Според податоците од доставените извештаи, сите радиодифузери генерално биле во рамки на програмските концепти утврдени во дозволите за емитување.

Извршени се и **2 редовни административни** надзори врз сите 111 радиодифузери коишто емитуваат програма, за обврската за обезбедувањето јавност во нивното работење, односно дали до Агенцијата доставиле податоци за сопственичката структура, уредниците и економското работење во 2020 година и дали на сопствената програма ги објавиле податоците за сопственичката структура, уредништвото и изворите на финансирање во 2020 година и до Агенцијата доставиле снимка од објавената содржина. Со двата надзора беше констатирано дека сите радиодифузери во целост ги исполниле законските обврски.

На радиодифузерите на кои претходно им беше изречена мерка јавна опомена, по дадениот рок за законско усогласување им беше извршен контролен надзор.

**Слајд\_Вонредни надзори врз радиодифузери**

По службена должност беа спроведени **2 вонредни** административни надзори.

 Во мај беше спроведен **вонреден административен надзор** на сите 111 радиодифузери коишто емитуваат програма, за да се утврди дали некој радиодифузер извршил промена на сопственичката структура без да ја извести Агенцијата и пред промената да биде одобрена од страна на Агенцијата. Со надзорот, кој беше направен така што беа споредувани податоците за сопственичката структура на радиодифузерите со коишто располага Агенцијата и податоците за сопствениците од тековните состојби на радиодифузерите (коишто тие самите ги доставија во Агенцијата), не беа констатирани прекршувања.

 На крајот на месец мај, повторно е извршен **вонреден административен надзор**, но овој пат само врз локалната телевизија Нова од Гевгелија, со кој беше констатирано дека извршила промена во сопственоста без претходно да го извести регулаторот и без добиена согласност од него. Поради тоа, Агенцијата на овој радиодифузер му изрече мерка јавна опомена.

**Слајд\_Надзори врз печатени медиуми и ОЈЕКМ**

Во однос на **издавачите на печатени медиуми**, спроведени се **3 редовни, 1 вонреден и 1 контролен надзор** врз печатени медиуми.

 Од **3-те редовни** надзори, **1 надзор** беше за обврската за објавување на податоци за сопственичката структура во најмалку еден дневен весник, најдоцна до 31 март и достава на исечок од објавата до Агенцијата, во рок од 15 дена од денот на објавувањето. Останатите **2 надзори** беа спроведени за обврската за објавување импресум, и тоа на 20 издавачи, а беа опфатени вкупно 23 печатени медиуми. При редовните надзори не беа констатирани прекршувања кај ниту еден печатен медиум.

 **Вонреден административен** надзор беше извршен врз АНТИЌ МЕДИА ДООЕЛ Скопје, издавач на магазинот „Портрет“, и беше констатирано дека овој издавач не ја исполнил во целост обврската за објавување импресум, поради што Агенцијата писмено го опомена и му даде дополнителен рок од 30 дена да го усогласи своето работење со Законот за медиуми. Контролниот надзор на овој издавач ќе биде спроведен по истекот на овој рок.

 **Контролен надзор** беше извршен врз КОЛОР МЕДИА ПЛУС ДОО Скопје, издавач на магазинот „Убавина и здравје“, со цел да се констатира дали постапил по мерката јавна опомена којашто претходно му беше изречена бидејќи не ги објавил податоците за адресата на печатницата. Со контролниот надзорот беше утврдено дека во целост е постапено по мерката јавна опомена.

 Во однос на **надзорите врз операторите** на јавни електронски комуникациски мрежи, беа спроведени **50 редовни надзори**, од кои **18** за обврските за титлување и за регистрација на програмските сервис, каде беше констатирано прекршување на **7 оператори** (Алтра Сат, Пет Нет, Тотал ТВ, Вива Нет, Антена АС КТВ, Дрим Сат и Кабел) кои за своите корисници реемитувале програмски сервиси коишто не се опфатени со потврдата за регистрација на програмски сервиси издадена од Агенцијата, и **32 надзори** за обврската во програмскиот пакет задолжително и бесплатно да ги обезбедат програмските сервиси на јавниот радиодифузен сервис, која ја немаше исполнето само Тотал ТВ.

Извршени се **4 вонредни надзори** врз операторите Мултимедија Нетворк Л и Теленет Ком за да се утврди дали операторите престанале да ги реемитуваат програмските сервиси кои беа регистрирани во Агенцијата врз основа на договор склучен со Тринг Макс, а чија важност престанала, за што Агенцијата беше известена од имателот на правата. Надзорот покажа дека операторите престанале да ги реемитуваат програмските сервиси.

Со цел да се утврди дали операторите на кои им беше изречена мерка јавна опомена, постапиле по истата, извршени се **6 контролни надзори**. Само операторот Вива Нет од Берово продолжил со вршење на истата повреда на Законот за која е опоменат, поради што беше покрената прекршочна постапка.

**Слајд\_Изречени мерки - јавни опомени**

Во вториот квартал од годинава, Советот на Агенцијата заради констатирани непочитувања на **радиодифузерите** на одредбите од Законот за аудио и аудиовизуелни медиумски услуги донесе **3 Решенија за преземање мерка-јавна опомена**, од кои**: 1** заради промена на сопственичката структура без претходно да се извести и без истата да биде одобрена од страна на Агенцијата, **1** за употреба на јазикот во програмата спротивно на пропишаниот начин во Законот, **1** за непочитување на правилата за заштита на малолетната публика.

Донесени се **8 Решенија за преземање мерка–јавна опомена** против **оператори** на јавни електронски комуникациски мрежи, од кои **7 поради** реемитување на нерегистрирани програмски сервиси и **1 поради** тоа што во програмскиот пакет кој го нуди операторот не биле задолжително и бесплатно обезбедени програмските сервиси на јавниот радиодифузен сервис.

На радиодифузерите и операторите на кои им беше изречена мерка – јавна опомена, по истекот на рокот за законско усогласување, Агенцијата ќе изврши контролен надзор со цел да се утврди дали постапиле по решението со кои биле јавно опоменати.

Донесени се и **2 решенија за преземање мерка опомена** за **2 издавачи на печатени медиуми** поради неисполнување во целост на обврската од член 14 став 1 од Законот за медиуми, односно поради необјавување на податоци за адресата на печатницата/називот на печатницата, датумот на печатење или препечатување и бројот на печатени примероци. По истекот на рокот за законско усогласување, над издавачите на печатени медиуми ќе се изврши контролен надзор.

Спроведена е и **1 постапка за порамнување за прекршување на ЗАВМУ** за ТВ Сител, која заврши успешно, додека **1 постапка** за порамнување за прекршување на ЗАВМУ за операторот Вива Нет, **сеуште е во тек.**

**Слајд\_Дозволи за РА и ТВ емитување**

Советот на Агенцијата на 11-та седница одржана на 21 април, во врска со Писменото барање од заинтересирана страна, донесе **Одлука за објавување на јавен конкурс** за доделување на 1 дозвола за радио емитување на програмски сервис, музичко - говорно радио од општ формат на македонски јазик, на локално ниво, на подрачјето на општина Ново Село. Рокот за поднесување на пријави по јавниот конкурс е до 22 јули 2021 година.

**Донесена е и 1 Одлука** со која се одби пријавата за учество на јавниот конкурс (објавен на 21.12.2020 година) за доделување дозвола за радио емитување на локално ниво, на подрачјето на општина Струмица, поради тоа што не ги исполнува програмските услови утврдени во Одлуката за објавување јавен конкурс за доделување на дозвола за радио емитување на програмски сервис на локално ниво.

Поради тоа што во утврдениот рок за поднесување пријави по објавениот јавен конкурс, не беше примена ниту една пријава која ги исполнува условите, Советот на Агенцијата донесе **Одлука дека јавниот конкурс е неуспешен.**

**Слајд\_Меѓународна соработка**

Во однос на меѓународната соработка, Агенцијата учествуваше во повеќе активности.

На 28 април, претставничка на Агенцијата учествуваше на состанокот на **Подгрупата 3 на ЕРГА** посветена на прашањата поврзани со дезинформациите. На состанокот беше информирано за статусот на активностите на работните групи во рамки на Подгрупата и беа договорени наредните активности.

На 6 мај, претставничка на Агенцијата учествуваше на состанокот на **Контакт мрежата на ЕРГА** на кој беа разгледани документите и извештаите планирани за усвојување на пленарниот состанок на ЕРГА.

На 7 мај, во работна посета на Агенцијата беше **амбасадорот Република Франција** во земјава, Сирил Бомгартнер, на која посебен акцент беше ставен на можноста за зголемување на бројот на француски телевизии кои се реемитуваат преку кабелските оператори, со што ќе се придонесе за дополнително приближување меѓу двете култури, размена на вредности, како и поголема достапност на содржини кои би придонеле за полесно изучување и усовршување на францускиот јазик.

На 10 мај, претставничка на Агенцијата учествуваше на онлајн работниот состанок на **подгрупата на ЕРГА за** Актот за дигитални услуги и Актот за дигитален пазар. На состанокот се разговараше за нацрт-акти на Европската комисијата, предлозите на ЕРГА за овие акти и како истите подобро да се спроведат.

На 19 мај 2021 година, претставничка на Агенцијата учествуваше на **вториот состанок на Контакт мрежата на ЕРГА** посветен на ставовите на ЕРГА за новиот легислативен предлог на Европската комисија – Актот за дигитални услуги. Состанокот беше во контекст на подготовка на документот со конкретни предлози на ЕРГА за измени на овој Акт.

Повеќе претставници на Агенцијата учествуваа на **53-от состанок на ЕПРА** кој се одржа на 20 и 21 мај. Пленарната седница, беше посветена на тековните активности на платформата, измените на Статутот на ЕПРА, како и изборот на новите членови на извршниот одбор. Вториот ден се одржа тематска сесија на која се говореше за потеклото на говорот на омраза и достапните механизми за справување со ваквите појави.

На 21 мај, претставничка на Агенцијата учествуваше на **вториот состанок на ЕМИЛ (Групата за медиумска писменост на ЕПРА).** На состанокот, беа разменети искуства за активностите за медиумска писменост поврзани со борбата против говорот на омразата. Претставничката на Агенцијата информираше за работата на регулаторното тело на оваа тема и го сподели со другите учесници Водичот за мониторинг на говорот на омраза.

На 26 и 27 мај, вработените во Агенцијата учествуваа на „**Работилницата за ревидираната Директива на ЕУ за аудиовизуелни медиумски услуги“** што се реализираше во рамки на проектот ЈУФРЕКС 2 „Слобода на изразување и слобода на медиумите во РС Македонија“, спроведуван заеднички од Европската Унија и Советот на Европа. Во текот на двата дена, експертката Диардре Кевин се осврна на повеќе измени на Директивата од 2018 година.

На 1 јуни претставничка на Агенцијата учествуваше на првиот **пленарен состанок на ЕРГА** за годинава, на кој беше информирано за досегашните активности на работните тела, имаше прелиминарна расправа за програмата за работа на ЕРГА за следната година и беше усвоен извештајот подготвен од Подгрупата 3 за соработката помеѓу истражувачите и платформите за споделување видеа.

На 17 јуни претставничка на Агенцијата учествуваше на **55-от состанок на Контакт комитетот на Директивата** за аудиовизуелни медиумски услуги, на кој Европската комисија информираше за статусот на транспонирањето на Директивата во националните законодавства на земјите-членки на ЕУ и ги најави Насоките што има обврска да ги изработи кои се однесуваат на структурата на извештаите што земјите-членки треба да ги доставуваат до Комисијата за преземените мерки и активности за развој на вештините за медиумска писменост. Исто така, ги најави Препораката за безбедност на новинарите на која се работи во моментов и чие усвојување се очекува во септември, како и потенцијалниот Акт за медиумска слобода за кој се очекува прво политичка одлука, после која би започнала редовна процедура со јавна расправа претходно.

**Слајд\_Процес на европска интеграција**

Во рамки на процесот за европска интеграција, Агенцијата во јуни достави ажуриран придонес кон годишниот Извештај на Европската комисија, како и за 18-от состанок на Комитетот за асоцијација и стабилизација за Поглавје 10: Информатичко општество и медиуми и за Поглавје 23. Правосудство и фундаментални права за периодот јули 2020 – јуни 2021 година.

Во материјалите за Поглавје 10, Агенцијата меѓу другото реферираше за одлуката на Уставниот суд за член 143 став 3 и 4 од ЗААВМУ, како и за измените на законот од април 2021 година со кои став 3 и 4 од истиот член се избришаа со што се направи враќање на претходното законско решение, за онлајн работилница за ревидираната Директива, за Деновите на медиумска писменост и онлајн кампањата за медиумска писменост на Агенцијата и Мрежата за медиумска писменост, за изработената студија „Плурализам на медиумската сопственост во новото медиумско опкружување“ и работилницата на оваа тема, како и за усвоената Политика за обезбедување пристапност до аудиовизуелните медиумски услуги за лицата со сетилна попреченост.

Во материјалите за Поглавје 23, Агенцијата информираше за онлајн работилницата која Советот на Европа во рамки на заедничкиот проект на ЕУ „Слобода на изразување и слобода на медиумите во Северна Македонија“ ја организираше за регулаторот и Советот за етика во медиумите во Македонија, за анализата на родовите прашања и начинот на прикажување и претставување на жените и мажите во вестите на националните телевизиски сервиси за време на изборната кампања за Предвремените парламентарни избори во 2020 година, како и за случаите на напади и закани на новинари за кои Агенцијата реагираше.

 **Слајд\_Истражувања/Студија**

Во извештајниот период, за потребите на Агенцијата беше изработен **извештај за гледаноста на телевизиските станици** и за слушаноста на радиостаниците во првиот квартал од 2021 година.

Врз основа на доставено барање од заинтересирана страна, Агенцијата во април изработи **Студија** со цел да утврди дали постои оправданост за објавување јавен конкурс за доделување дозвола за радио емитување на подрачјето на Општина Ново Село. Наодите од Студијата покажаа дека постои оправданост, и тоа за програмски сервис музичко-говорно радио од општ формат, на македонски јазик.

**Слајд\_Други активности на Агенцијата**

На 14 април, АВМУ и Агенцијата за храна и ветеринарство потпишаа **Меморандум за соработка** во врска со рекламирање, телешопинг, пласирање производи и спонзорство на храна и додатоци во исхрана во програмите на радијата и телевизиите, особено во поглед на здравствените и нутритивни тврдења, за тврдењата за намалување на ризикот од болест и за измамите поврзани со храна.

На 26 април, започна **10-неделна кампања на социјалните мрежи** за подигнување на свеста за потребата од медиумска писменост и критичко користење на медиумите, која завршува оваа недела. Со оваа кампања се одбележува четвртиот роденден на Мрежата за медиумска писменост.

Изминатите недели, секој работен ден беше споделуван по еден постер со информации поврзани со медиумската писменост, говорот на омраза, гласините и слично на новите канали за комуникација на Мрежата со граѓаните, односно на Твитер @MediumPismenost и на Инстаграм @mrezazamediumskapismenost, како и преку Фејсбук пејџот на Мрежата @MrezaZaMediumskaPismenost. На веб страницата mediumskapismenost.mk, на крајот од секоја недела се објавуваше брошура со постери објавени во текот на неделата. Брошурите се објавени на македонски, албански и англиски јазик.

Објавена е и **публикацијата Родот во изборната кампања** **2020**: Анализа на родовите прашања и начинот на прикажување и претставување на жените и на мажите во изборното медиумско претставување на националните телевизии, за време на Предвремените парламентарни избори во 2020 година. Во Публикацијата покрај анализата на родовите прашања се нудат и пакет заклучоци и препораки за подобрување на моменталната состојба со цел унапредување на родовата еднаквост во медиумите.

 Донесени се пет одлуки со кои се дозволи **промена во сопственичката структура** на пет радиодифузери - телевизиите КТВ, Шутел и Стар и радиостаниците Зора и Комета.

 Издадени се вкупно **77 потврди** за регистрација на програмски пакети, откако е констатирано дека доставените пријави се комплетни и уредни.

Доставени се 13 известувања **до имателите на права,** со информација дека Агенцијата утврдила дека операторите на јавна електронска комуникациска мрежа бесправно реемитуваат програмски сервиси кои не се регистрирани во Агенцијата.

**Крај на презентација**